Diari Oficial de la Generalitat Valenciana


Sumari del DOGV 9574, del 14-04-2023 (2023/4105)

RESOLUCIÓ de 13 d'abril de 2023, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2023 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9574

Data del DOGV
:   14-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/4105


Data del document
:   13-04-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * ajuda pública

RESOLUCIÓ de 13 d'abril de 2023, de la Vicepresidència i Conselleria d'Igualtat i Polítiques Inclusives, per la qual es convoquen per a l'exercici 2023 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià).  
 [2023/4105]  
Mitjançant l'Ordre 3/2016, de 17 de febrer, de la Vicepresidència i Conselleria d'Igualtat i Polítiques Inclusives, s'estableixen les bases reguladores de la concessió de places per a estades en balnearis de la Comunitat Valenciana (Programa Termalisme Valencià) (DOGV 7727, 24.02.2016), d'ara en avant ordre de bases 3/2016, de 17 de febrer.  
  
La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, estableix com un dels seus objectius garantir l'exercici dels drets socials, afavorir la inclusió social, l'autonomia i el desenvolupament personal, la convivència, la igualtat d'oportunitats i la participació social, desenvolupant una funció promotora, preventiva, protectora, d'acompanyament i de suport, prestant especial atenció a la promoció de l'autonomia i el desenvolupament personal, facilitant els mitjans necessaris perquè les persones disposen lliurement dels suports i condicions més convenients per a desenvolupar els seus projectes vitals, promovent programes i actuacions de serveis socials, especialment dels que tenen caràcter innovador o es dirigeixen a grups de població vulnerables.  
Els tractaments de prevenció i rehabilitació que es realitzen mitjançant l'ús terapèutic de les aigües mineromedicinals són una pràctica molt antiga a la qual s'han anat incorporant tècniques complementàries de diferents camps de la medicina, buscant una major eficàcia en els tractaments. El col·lectiu de les persones majors és un dels que més beneficis poden obtindre d'aquestes pràctiques. Per aquesta raó, les persones majors estan interessades a passar uns dies en un establiment termal, on el tractament pròpiament dit, juntament al descans i la relació social, els proporcionen una millora en la seua salut i benestar.  
  
El Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, atribueix a la Conselleria d'Igualtat i Polítiques Inclusives, entre altres, les competències en matèria de polítiques de prestació social, serveis socials, dependència i persones amb diversitat funcional, i la Direcció General de Persones Majors assumeix les funcions en matèria de promoció de l'envelliment actiu i prevenció de la soledat no desitjada, atenció social a persones majors i atenció residencial.  
  
D'altra banda, l'article 15 del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, estableix que la Direcció General de Persones Majors és competent per a gestionar les prestacions públiques, programes i serveis en l'àmbit de les persones majors, així com promoure l'autonomia personal d'aquestes.  
  
Aquestes subvencions no necessiten la seua notificació a la Comissió Europea, perquè no té tots els requisits de l'apartat 1 de l'article 107 del Tractat de Funcionament de la Unió Europea, en ser els destinataris finals de la concessió persones físiques.  
Per tot això, en l'exercici de la competència atribuïda per l'article 160.4.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb l'article 15 del Decret 170/2020, resolc:  
  
Primer. Objecte  
Convocar per a l'exercici 2023 les subvencions relatives a la concessió de places per a estades en balnearis de la Comunitat Valenciana (Programa Termalisme Valencià) regulades per l'Ordre 3/2016.  
  
Segon. Condicions de la concessió de les subvencions  
1. El procediment de concessió d'aquestes ajudes es tramitarà en règim de concurrència competitiva.  
2. Per a obtindre la condició de beneficiaris de les ajudes regulades en l'Ordre 3/2016, s'hauran de complir els requisits i obligacions establits en els articles 5 i 6 i 7 de l'ordre esmentada.  
  
Tercer. Places i temporades convocades  
1. Es convoquen 8.259 places en dues temporades (alta i baixa) per a participar en el programa de termalisme valencià l'any 2023, a desenvolupar en els balnearis adjudicataris dels contractes formalitzats per la Vicepresidència i Conselleria d'Igualtat i Polítiques Inclusives.  
  
2. El programa es desenvoluparà des de l'endemà de la publicació d'aquesta resolució en el DOGV fins al 30 de novembre de 2023, en períodes de huit dies de duració (set nits), en dues temporades (alta i baixa) en els establiments indicats en l'apartat anterior, i comprendrà: allotjament en habitació doble, manutenció en règim de pensió completa, tractaments termals, adequats a les necessitats de cadascuna de les persones beneficiàries durant 6 dies i activitats d'animació sociocultural per als assistents.  
  
Quart. Preu de les places  
1. La Generalitat contribuirà al finançament del cost de les places, amb una aportació màxima per plaça, de 139,15 euros IVA inclòs per a temporada alta i 220 euros IVA inclòs per a temporada baixa, i abonarà aquesta quantitat a l'establiment receptor. Serà per compte de la persona beneficiària la resta de l'import, d'acord amb els preus fixats per plaça per a 2023 en els contractes formalitzats amb els establiments termals l'any 2021.  
2. L'estada que transcórrega durant els dies compresos en diferent temporada, es considerarà gaudida en la temporada corresponent al mes en que s'haja iniciat l'estada.  
3. El gaudi d'una habitació individual estarà condicionat per les disponibilitats hoteleres i exigirà el pagament suplementari de 10 euros diaris.  
  
Cinqué. Termini i lloc de presentació de les sol·licituds de subvenció  
1. El termini de presentació de sol·licituds serà de 6 mesos, comptadors des de l'endemà de la publicació de la present convocatòria en el Diari Oficial de la Generalitat Valenciana.  
2. Sense perjudici que les persones sol·licitants puguen formular la seua sol·licitud en el termini i forma previst en la present convocatòria, amb la finalitat de simplificar tràmits es remetran comunicacions individualitzades a totes aquelles persones que en l'última convocatòria hagueren sigut beneficiàries o designades com a suplents (per reunir tots els requisits i estar complets els seus expedients). A aquestes comunicacions s'adjuntarà la sol·licitud de participació preemplenada, i el termini de presentació d'aquestes sol·licituds serà l'establit en l'apartat 1 d'aquest article.  
3. Les sol·licituds es formularan en el model que figura com a annex de la present convocatòria. El model de sol·licitud serà facilitat en les direccions territorials d'Igualtat i Polítiques Inclusives, i oficines PROP.  
  
4. La sol·licitud es presentarà:  
a) Preferentment de forma telemàtica. La sol·licitud estarà disponible en la seu electrònica de la Generalitat, https://sede.gva.es (procediments administratius) i en en l'enllaç següent de la Guia PROP que s'habilita amb aquesta finalitat.  
https://www.gva.es/va/inicio/procedimientos'id\_proc=1177  
  
b) En el cas que no fora possible la presentació telemàtica, la sol·licitud, juntament amb la documentació que calga, podrà presentar-la la persona interessada, la persona que la represente o la persona autoritzada per a això, en els registres de les direccions territorials d'Igualtat i Polítiques Inclusives, en les oficines PROP o en qualsevol oficina de correus, si bé en aquest última cas s'haurà de presentar en sobre obert perquè es puga estampar el segell i la data en l'imprés de sol·licitud i en la còpia. Tot això, sense perjudici del que es disposa en l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
5. Quan dues persones que hagen presentat sol·licituds independents desitgen estar en el mateix balneari i dates hauran de fer constar aquesta circumstància en la casella corresponent de l'imprés de sol·licitud (apartat D). No podran unir-se més de dues sol·licituds.  
6. La persona sol·licitant podrà consignar en la sol·licitud fins a tres balnearis per ordre de preferència. L'assignació del balneari s'efectuarà tenint en compte aquestes preferències, segons la disponibilitat de places en cadascun d'aquests. També podrà indicar-se la temporada de preferència per al gaudi del programa.  
7. Si no s'indica balneari o temporada de gaudi o si no hi ha disponibilitat de places als balnearis o temporada sol·licitada, s'adjudicarà l'establiment termal, preferentment en temporada baixa, pel següent ordre i en funció de la disponibilitat de places: Montanejos, Cofrentes, la Vilavella i Fuente Podrida.  
  
Sisé. Documentació que cal adjuntar la sol·licitud  
1. La documentació a presentar pels sol·licitants serà la següent:  
a) Sol·licitud segons model que figura en aquesta convocatòria, ben emplenada i subscrita per la persona interessada o per la persona que la represente.  
D‘acord amb el que estableixen la disposició addicional huitena de la Llei orgànica 3/2018, de 5 de desembre, de protecció de dades personals i garantia dels drets digitals, i l'article 4 de la Llei 40/2015, d'1 d'octubre, del sector públic, l'òrgan gestor podrà verificar aquelles dades manifestades en la sol·licitud.  
b) Si la persona sol·licitant s'oposa a la comprovació de les seues dades d'identitat, haurà d'aportar còpia compulsada o autenticada del document nacional d'identitat, passaport o número d'identificació de persona estrangera, segons siga procedent.  
c) Si la persona sol·licitant s'oposa a la comprovació per l'òrgan convocant de les dades de domicili i residència, o si ha modificat el seu empadronament en els dos últims mesos, haurà d'aportar original o còpia compulsada o autenticada del certificat d'empadronament individual o col·lectiu.  
d) Si la persona sol·licitant té reconegut un grau de discapacitat igual o superior al 33 %, haurà d'aportar-ne el certificat sempre que aquest provinga d'alguna entitat de fora de la Comunitat Valenciana o si prové de la Comunitat Valenciana s'oposa a la consulta per l'Administració.  
e) Igualment, si la persona sol·licitant i resta de persones que hagen de gaudir del progarama, s'oposen al fet que l'òrgan convocant obtinga l'acreditació de trobar-se al corrent en el compliment de les seues obligacions amb la Seguretat Social o no presta autorització perquè s'obtinga acreditació de trobar-se al corrent en el compliment de les seues obligacions tributàries amb l'Agencia Estatal d'Administració Tributària (AEAT) i amb la hisenda de la Generalitat, previstes en els articles 17 i 18 del Reial decret 887/2006, de 21 de juliol, pel qual s'aprova el Reglament de la Llei 38/2003, general de subvencions, haurà d'aportar certificats positius expedits per la Tresoreria General de la Seguretat Social, per l'AEAT i per l'Agència Tributària Valenciana (ATV), expressius de trobar-se al corrent en el compliment de les obligacions amb la Seguretat Social i obligacions fiscals, si és el cas.  
  
La falsedat de dades o la falsificació dels documents que es presenten tindrà com a conseqüència la pèrdua total dels drets de la persona sol·licitant, sense perjudici d'altres responsabilitats que hi puguen correspondre.  
2. La presentació de la sol·licitud constitueix l'acceptació de les condicions del programa i la declaració responsable que es compleixen tots els requisits i condicions que apareixen en la convocatòria.  
3. Quant a l'ús i protecció de les dades contingudes en aquesta documentació, haurà d'ajustar-se al que es disposa en la Llei orgànica 3/2018, de 5 de desembre, de protecció de dades personals i garantia dels drets digitals.  
  
Seté. Resolució i notificació  
1. L'òrgan competent per a resoldre és la Direcció General de Persones Majors segons que disposa l'Ordre 3/2016, de 17 de febrer, i la Resolució de 29 de febrer de 2016, de la vicepresidenta del consell i consellera d'Igualtat i Polítiques Inclusives, sobre delegació de competències en determinats òrgans de la Vicepresidència i Conselleria.  
  
Les places les adjudicarà la Direcció General de Persones Majors, en la forma establida en l'article 14.2 de l'Ordre 3/2016, de 17 de febrer, per ordre de registre d'entrada, atenent la sol·licitud formulada i en funció de la disponibilitat de places oferides pels balnearis per a cada temporada.  
En la web de la Direcció General de Persones Majors es podrà consultar si la persona sol·licitant té la condició de beneficiari o suplent. A les persones que resulten adjudicatàries de plaça se'ls notificarà individualment la resolució de concessió.  
2. El termini màxim per a resoldre i notificar les resolucions sobre les sol·licituds presentades serà de sis mesos, comptadors des de la publicació de la present resolució.  
3. Transcorregut el termini màxim per a resoldre sense que s'haja notificat resolució expressa, les sol·licituds hauran de considerar-se desestimades per silenci administratiu, de conformitat amb el que disposen l'article 25.1 de la Llei 39/2015, i en l'article 55 de la Llei 9/2001, de 27 de desembre, de la Generalitat, de mesures fiscals, de gestió administrativa i financera i d'organització de la Generalitat. Tot això, sense perjudici que subsistisca l'obligació legal de l'Administració de resoldre expressament sobre la petició formulada.  
4. Quan per circumstàncies personals o d'un altre tipus les persones beneficiàries no puguen gaudir de la plaça que se'ls haja assignat i quan el nombre de sol·licituds siga superior a les places oferides, en la resolució corresponent s'establirà una llista de persones suplents per a la cobertura d'aquestes vacants. Les persones incloses en aquesta llista adquiriran automàticament la condició de persones beneficiàries per l'ordre que figuren en aquesta resolució a mesura que es produïsquen baixes o vacants d'aquelles persones que hagen resultat adjudicatàries de places.  
5. En la notificació de la resolució d'adjudicació a la persona interessada, se l'informarà de la temporada de gaudi de la plaça concedida i el balneari assignat, així com del termini per a la confirmació de la seua assistència i per a l'abonament de l'import de les despeses de gestió de la reserva.  
6. La resolució del procediment es notificarà als interessats i s'ajustarà al que disposen els articles 40 i següents de la Llei 39/2015, d'1 d'octubre, del procediment administratiu comú de les administracions públiques. La pràctica d'aquesta notificació o publicació s'ajustarà a les disposicions contingudes en els esmentats articles.  
  
7. Quan concórreguen causes justificades que impedisquen a les persones beneficiàries el gaudi de la plaça concedida en la temporada assignada, hauran de notificar-ho al més prompte possible a la Direcció General de Persones Majors i a l'establiment balneari a fi de poder disposar de la seua plaça per a una altra persona. No procedirà la devolució de les despeses de gestió de reserva de plaça. Als beneficiaris en aquesta situació se'ls inclourà en la llista d'espera, a fi de conservar la possibilitat d'assignació d'una plaça vacant en data posterior. L'import abonat com a despeses de gestió de reserva de plaça s'entendrà abonat com a reserva per la possible plaça posterior assignada.  
8. En els supòsits en els quals l'estada no es puga gaudir íntegrament, només podran completar-se els dies de gaudi quan la interrupció siga per causa de força major demostrable i es comunique immediatament a l'establiment termal. En aquests casos la resta de dies no gaudits, únicament podran fer-se efectius d'acord amb les disponibilitats del balneari i en les dates en què aquest determine, i no procedirà la devolució de l'import abonat pel beneficiari a l'establiment termal.  
  
9. L'abandó voluntari del balneari durant el període de gaudi de la plaça no donarà dret a la persona beneficiària a completar els dies que li falten en cap altra data o lloc dels inicialment assignats, ni a la devolució de l'import abonat a l'establiment termal.  
  
10. La persona beneficiària podrà gaudir d'un màxim de dues estades, dins del termini d'execució del programa, però en una temporada diferent a la sol·licitada en primer lloc. Haurà per a això de presentar una nova sol·licitud una vegada haja finalitzat la primera estada.  
11. Les resolucions de concessió dictades per l'òrgan competent posaran fi a la via administrativa, i en contra d'aquestes, de conformitat amb els articles 123 i 124 de la Llei 39/2015, es podrà interposar, potestativament, recurs de reposició davant el mateix òrgan que les haja dictat en el termini d'un mes, comptador des de l'endemà de la seua notificació o bé directament recurs contenciós administratiu davant la sala contenciosa administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, i tot això sense perjudici que les persones interessades puguen exercir, si és el cas, qualsevol altre que consideren pertinent.  
  
Huité. Règim de lliuraments de pagament  
1. Les persones beneficiàries, una vegada confirmada la seua assistència, formalitzaran el pagament d'acord amb el que indica l'article 7.b de l'Ordre 3/2016.  
2. La Vicepresidència i Conselleria d'Igualtat i Polítiques Inclusives abonarà a l'establiment termal l'import corresponent d'acord amb el que estipulen els contractes administratius que se subscriguen.  
  
Nové. Transparència i publicitat activa  
En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, les persones beneficiàries de la subvenció hauran de complir les següents obligacions de transparència:  
1. Donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
2. Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest haja sigut atés, l'òrgan que l'ha realitzat podrà acordar, previ advertiment i audiència a la persona interessada, la imposició de multes coercitives en els termes previstos en l'article 5 de la Llei 1/2022.  
3. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.  
  
Desé. Informació relativa al tractament de dades personals  
El present article té com a objectiu donar compliment al que s'estableix en la normativa de protecció de dades quant a la informació que ha de facilitar-se a les persones interessades.  
En virtut d'això s'informa:  
a) Té la condició de responsable del tractament la Conselleria d'Igualtat i Polítiques Inclusives  
b) Les dades de la Delegació de Protecció de Dades són les següents: passeig de l'Albereda, 16. 46792 València. Correu electrònic: dbz@ivf.th  
c) La finalitat per al tractament de dades personals serà la gestió de la concessió de subvencions  
d) Les bases de legitimació general aplicables al tractament de dades seran les regulades en l'article 6.1.c i e) del Reglament general de protecció de dades en relació amb les normes específiques que regulen aquest procediment.  
e) Les dades es comunicaran a les següents persones destinatàries o categories de persones destinatàries:  
- La base de dades nacional de subvencions i la intervenció delegada; tot això, en compliment d'obligacions legals exigibles al responsable.  
- L'empresa Servinform per a la impressió i tractament de les notificacions del Programa de termalisme valencià.  
- Així mateix, es publicaran les subvencions concedides en el portal de transparència amb indicació del seu import, objectiu o finalitat i persones beneficiàries.  
f) Les dades es conservaran durant el temps necessari per a complir la finalitat per a la qual es van recaptar i per a determinar les possibles responsabilitats que es puguen derivar d'aquesta finalitat i del tractament de les dades i de conformitat amb la normativa d'arxius i documentació.  
No obstant això, les dades personals podran conservar-se durant períodes més llargs sempre que es tracten exclusivament amb finalitats d'arxiu en interés públic, fins d'investigació científica o històrica o fins i tot estadístics, sense perjudici de l'aplicació de les mesures tècniques i organitzatives apropiades a fi de protegir els drets i llibertats de la persona interessada.  
En tot cas, la informació que es publique en el portal de transparència estarà disponible en aquest durant l'any de concessió i l'any següent; passat aqueix termini les dades deixaran de ser públiques en aquest portal.  
g) La persona interessada té dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en el següent enllaç:   
sede.gva.es/va/proc19970  
h) Sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades pot reclamar davant la Delegació de Protecció de Dades de manera presencial o telemàtica de conformitat amb el que es preveu en el següent enllaç: sede.gva.es/va/proc22094; això, sense perjudici de la possibilitat de reclamar davant l'Agència Espanyola de Protecció de Dades.  
  
València, 13 d'abril de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.  
  
  
  
  
  
ANNEX I  
Balnearis valencians que participen en el Programa de Termalisme Valencià  
  
Preus i places corresponents al període de l'1 de gener de 2023 al 30 de novembre de 2022  
Les estades són de 8 dies (7 nits)  
  
Comunitat Valenciana Balneari Tractaments Preu a pagar per persona usuària (IVA inclòs) i Nombre de places  
Província Localitat Temporada Alta (\*) Temporada Baixa (\*\*)  
 Preu Places Preu Places  
València Cofrentes Cofrentes Reumatològic  
Digestiu 274,67 € 856 193,82 € 2351  
Castelló Montanejos Montanejos Reumatològic  
Respiratori 251,68 € 870 170,83 € 2341  
Castelló La Vilavella La Vilavella Reumatològic  
Respiratori 240,79 € 292 159,94 € 881  
València Requena Fuente Podrida Reumatològic  
Dermatològic 240,79 € 156 159,94 € 512  
 Total places 2.174 6.085  
  
  
(\*) Temporada alta: agost, setembre i octubre.  
(\*\*) Temporada baixa: abril, maig, juny, juliol, i novembre.  
  
  
  
  
ANEXO I  
Balnearios valencianos que participan en el Programa de Termalismo Valenciano  
  
Precios y plazas correspondientes al periodo del 1 de enero de 2023 al 30 de noviembre de 2023  
Las estancias son de 8 días (7 noches)  
  
Comunitat Valenciana Balneario Tratamientos Precio a pagar por persona usuaria (IVA incluido) y Número de plazas  
Provincia Localidad Temporada Alta (\*) Temporada Baja (\*\*)  
 Precio Plazas Precio Plazas  
Valencia Cofrentes Cofrentes Reumatológico  
Digestivo 274,67 € 856 193,82 € 2351  
Castellón Montanejos Montanejos Reumatológico  
Respiratorio 251,68 € 870 170,83 € 2341  
Castellón La Vilavella la Vilavella Reumatológico  
Respiratorio 240,79 € 292 159,94 € 881  
Valencia Requena Fuente  
Podrida Reumatológico  
Dermatológico 240,79 € 156 159,94 € 512  
 Total plazas 2.174 6.085  
  
  
(\*) Temporada alta: agosto, septiembre y octubre.  
(\*\*) Temporada baja: abril, mayo, junio, julio y noviembre.